Eurodeputatul PNL Gheorghe Falcă a vorbit despre alegerile din București, marți, pe B1 TV, la "Actualitatea" cu Tudor Mușat, și s-a arătat de părere că atât Cătălin Cîrstoiu, cât și candidații comuni de la sectoare își vor câștiga cursele electorale dacă se atinge "scorul însumat" al PSD și PNL.
Liberalul a spus despre candidatul PNL-PSD la Primăria Capitalei că "este un om performant".
"Avem un candidat comun, nu putem să spunem că nu avem un candidat comun. Domnul Cîrstoiu este în plină ascensiune și cred că această campanie pleacă pe cele două direcții pe care pleacă orice campanie, creșterea notorietății și creșterea încrederii în rândul populației. Strategic noi trebuie să ajungem la scorul însumat al celor două partide și atunci vom avea primarul Capitalei, mai ales că este un primar cu care poți să ieși pe stradă și nu îți e rușine. Este un om performant", a declarat Gheorghe Falcă.
"Întotdeauna între candidatul la funcția de primar general și candidatul de sector se realizează o echipă, o echipă de promovare, o echipă de a juca împreună, inclusiv cu oferta electorală, și, evident, având deja trei primari de sector pe funcție așa se va juca, în echipă, și alți trei candidați care vor susține atât candidatura lor, cât și candidatura domnului Cîrstoiu, și așa trebuie să fie strategia pentru a ajunge la însumarea votului politic al celor două partide. Dacă se atinge acest prag, atât domnul Cîrstoiu este câștigător, cât și candidații de sector", a continuat Gheorghe Falcă.